Justitsminister beordrer teleselskaber til at fortsætte masseovervågning af danskerne

Søren Pape Poulsen udskyder den planlagte ændring af de danske logningsregler, selv om de strider mod EU-retten. Oppositionen er utilfreds.

Der kommer alligevel ikke nye regler for, hvordan teleselskaberne skal logge danskerne færden på internet og det fysiske rum med deres mobiltelefoner i lommen. Den nye regering havde ellers de nye logningsregler på sit lovprogram for foråret, men justitsminister Søren Pape Poulsen (K) udskyder nu lovlændringen, foreløbig til efter sommerferien.

Det sker med henvisning til, at en EU-dom kort før jul afgjorde, at tilsvarende regler i Sverige var ulovlige.

»Med den dom, der er faldet, er der noget, vi skal have lavet om,« siger Søren Pape Poulsen til Danmarks Radio.

Sverige og en række andre lande har suspenderet deres logningsregler, efter at EU-Domstolen har kaldt den ulovlig. To af landets førende juridiske eksperter i logningsregler har over for Ingeniøren og Version2 fastslået, at også de danske regler er klart i strid med dommen og bør suspenderes øjeblikkeligt.

Det bliver der dog ikke noget af, fastslår Søren Pape Poulsen.

»Vi fortsætter med den logning, vi har i dag, indtil vi har en ny lov på plads. Det sker med fuld accept fra EU,« siger han til DR og bebuder et samarbejde med andre lande om de nye regler.

»Politiet har brug at kunne foretage logning. Vi har brug for i kriminalitetsbekæmpelsen at kunne logge. Nu skal vi bare sikre, at vi gør det på den bedste og den rigtige måde.«

Total kortlægning af danskernes fysiske færden

TDC fortolker de danske regler på en måde, der gør det muligt at foretage en kortlægning af tre millioner danske kunders færden i det fysiske rum.

Læs også: TDC totalovervåger tre millioner mobilbrugeres færden

Erhvervsstyrelsen, som er myndighed i spørgsmålet, har afvist at realitetsbehandle en klage over den type masseovervågning fra internetaktivisten Christian Panton, før konsekvenserne af de nye regler er på plads.

Med udskydelsen af de nye regler får overvågningen nu lov til at fortsætte. Det finder Enhedslistens retsordfører, Rune Lund, stærkt kritisabelt. Han kaldte, kort efter EU-dommen faldt, justitsministeren i samråd, som finder sted i dag, torsdag.

»Det er glædeligt, at ministeren foreløbig lægger planerne om yderligere, ulovlig masseovervågning i graven,« siger ordføreren til Version2.

Rød ordfører: Det handler om at annullere overvågningen hurtigst muligt

Hermed henviser han til, at tidligere justitsminister Søren Pind (V) i første omgang havde planer om at udvide overvågningen.

»Men det utilfredsstillende, at en masseovervågning, som er kendt ulovlig, får lov til at fortsætte,« siger Rune Lund.

»Den dataindsamling, som teleselskaberne foretager lige nu og hver dag, er ulovligt. Det er meget mærkeligt, at man kan tillade sig det som minister fra et selvudnævnt lov og orden-parti.«

Rune Lund lover at udfordre argumenterne for at fortsætte overvågningen på dagens samråd, særligt fordi EU-domstolen allerede i 2014 afsagde en dom, som i manges øjne udstillede, at den danske logning strider med EU-retten.

»Det er ingen hemmelighed, at masseovervågningen er ulovlig. Det handler om at annullere reglerne hurtigst muligt,« mener venstrefløjs-ordføreren.

Annonce:

Kom gratis med til Danmarks største IT-sikkerhedsevent!

Infosecurity, Europas mest populære IT-sikkerhedsevent, afholdes i Danmark den 3. og 4. maj 2017. 60 udstillere, 5 konferencesale og mere end 80 seminarer og caseoplæg fra ind- og udland. Læs mere her.